Chaos toe EFF weer Nkandla in parlement opperEFF-LP’s word tydens ‘n vorige geleentheid uit die parlement verwyder. Foto: Jacaranda/Twitter Zuma was besig met sy derde vraag-en-antwoord-sessie in die nasionale vergadering vir die jaar. Voordat Zuma egter kon opstaan om sy woordelikse antwoorde op LP’s se vrae te gee, het EFF-lede opgespring en geëis om te weet wanneer Zuma “belastingbetalers se geld” wat aan veiligheidsopgraderings by sy Nkandla-woning bestee is, gaan terugbetaal. ŉ Gefrustreerde Baleka Mbete, speaker van die nasionale vergadering, het probeer om orde in die parlement te bring, maar kon nie daarin slaag nie. EFF-leier Julius Malema het daarop aangedring dat Mbete LP’s van sy party erken wat “punte van orde” wou opper oor die Nkandla-aangeleentheid. Die ANC-hoofsweep, Stone Sizani, het aan Malema gewys hy moet sit en die EFF-leier het geantwoord: “Jy kan nie vir my sê om te sit nie. Ek sal nooit sit nie. Ek vat nie opdragte van jou af nie.” Malema het Mbete se opdragte om te sit geïgnoreer en in een stadium die speaker se rol probeer oorneem deur te sê: “Eerbare Ndlozi, ek erken jou. Staan op en maak jou punt.” Mbete moes noodgedwonge die verrigtinge onderbreek sodat sy met die partye se hoofswepe agter geslote deure kon vergader. Nkosinathi Nhleko, minister van polisie, het verlede maand gesê dat pres. Jacob Zuma nie ŉ gedeelte van die geld, wat aan opgraderings by sy Nkandla-woning bestee is, hoef terug te betaal nie. Die EFF het belowe om aan te hou om druk op Zuma te plaas om die geld terug te betaal. Sowel die EFF as die DA oorweeg regstappe teen Nhleko se verslag.